FI Euroopan unionin virallinen lehti CE 84/860

(2004/C 84 E/0951)

KIRJALLINEN KYSYMYS E-0731/04

esittäjä(t): Roberta Angelilli (UEN) komissiolle

(11. maaliskuuta 2004)

Aihe: Poliisivoimien perhe- ja sosiaalituki

Vaikka kansallisten hallitusten alaiset poliisijoukot suorittavat kaikissa jäsenvaltioissa poliisivoimien tehtäviä kansallisen rikosoikeuden soveltamisen varmistamiseksi, poliisin merkitys kasvaa myös Euroopan laajuisesti, koska kansainvälisen rikollisuuden, kuten huumekaupan, terrorismin, pedofilian ja laittoman maahanmuuton torjuminen on entistä välttämättömämpää. Euroopan unionin tavoitteena oli luoda Tampereen Eurooppa-neuvoston kokouksessa vapauteen, turvallisuuteen ja oikeuteen perustuva alue, ja unioni pyrkii tehostamaan niiden poliisi- ja lakimiesjärjestöjen välistä yhteistyötä, joiden tehtävänä on ehkäistä ja torjua rikollisuutta ja auttaa rikosten uhreja. EU on valmistellut AGIS-puiteohjelman, jolla tuetaan ja edistetään kyseisten järjestöjen toimintaa (päätös 2002/630/GAI (1)).

On pantava kuitenkin merkille, että poliisien yhteiskunnallisen toiminnan merkityksestä riippumatta poliisien ammatillista pätevyyttä ei useinkaan tunnusteta ja he joutuvat kohtaamaan ylimääräisiä vaikeuksia, jotka johtuvat tehtävien erikoisesta luonteesta. Työlle ovat tyypillisiä erityisesti pitkät työpäivät, yövuorot, vaaralliset tehtävät, velvollisuus olla aina käytettävissä ja muut perhe-elämän kanssa hankalasti yhteen sovitettavat velvollisuudet, joten perheoikeus ja yhtäläiset mahdollisuudet huomioon ottaen poliiseille tarjotut tukivälineet ja suojelu eivät näytä riittäviltä. Erityisesti poliisivoimien palveluksessa olevien naisten ja heidän perheidensä erityisvaatimusten täyttämiseksi poliiseille olisi taattava täysi tuki äitiyteen ja isyyteen liittyvissä asioissa esimerkiksi verohuojennuksilla, päivähoidon ja muiden vastaavien tukirakenteiden järjestämisellä, asunnon ostoa helpottavilla toimilla ja työaikoja joustamalla.

Poliisi on hallinnollinen valtion elin ja mainittu ongelma koskee siis lähinnä jäsenvaltioiden sisäistä lainsäädäntöä. Kuten edellä on mainittu, Euroopan unioni pitää poliisivoimien tehtävää kuitenkin hyvin tärkeänä. Toimet poliisien perheiden tukemiseksi ovat olennainen osa yhteisön erityisiä menettelyjä yhtäläisten mahdollisuuksien alalla. Näin ollen tiedustelenkin komissiolta:

1. Onko olemassa Euroopan laajuisia tutkimuksia, esimerkkejä hyvistä toimintatavoista ja käytännesääntöjä poliisivoimien työntekijöille myönnettävään perhetukeen liittyvistä menettelytavoista?

2. Voiko mainitun AGIS-ohjelman kohdistaa myös kokemusten ja tiedon vaihtoon kyseisistä menettelytavoista?

3. Onko EU ryhtynyt asiassa toimiin?

António Vitorinon komission puolesta antama vastaus

(23. huhtikuuta 2004)

Neuvoston 22. heinäkuuta 2002 hyväksymä AGIS-ohjelma (2003-2007) (2) on jatkoa niille ohjelmille, joita toteutettiin aiemmin Euroopan unionista tehdyn sopimuksen VI osaston nojalla (Grotius, Oisin, Stop, Falcone ja Hippocrate). Sitä hallinnoi komissio (oikeus- ja sisäasioiden pääosasto).

AGIS-ohjelmalla tuetaan poliisiyhteistyötä ja oikeudellista yhteistyötä rikosasioissa koskevia hankkeita sekä kaikenmuotoisen rikollisuuden ennaltaehkäisyä ja torjuntaa. Siitä yhteisrahoitetaan koulutusta, tutkimusta, ammattilaisten vaihto-ohjelmia ja saatujen tulosten tiedoksiantamista koskevia toimia sekä konferensseja ja seminaareja.

AGIS-ohjelman tarkoituksena ei kuitenkaan ole perhe- ja sosiaaliavustusten antaminen poliisivoimille.

(1) EYVL L 203, 1.8.2002, s. 5.

(2) EYVL L 203, 1.8.2002.